Der er skruet godt op for lydniveauet i Gigantium i disse dage, hvor 850 folkeskoleelever fra 16 forskellige skoler er samlet på håndboldskole. Håndboldskolen er arrangeret af Elitesport Aalborg, og formålet er at introducere børn for udvalgte sportsgrene og dermed bygge bro mellem skoler og lokale klubber. Theodor spiller normalvis fodbold i sin fritid, men det er heller ikke tosset at prøve kræfter med håndbold, lyder det fra den unge mand. Det samme mener en klassekammerat. - Jeg synes, det har været sjovt, men også lidt hårdt og svært at lære alle de nye regler, siger Anna Huynh Laursen, der bruger meget tid på svømning. Rekordmange deltagere Håndboldskoledagen i Gigantium er afslutningen på et længere forløb for de deltagende elever. Forud for dagen i dag har professionelle håndboldtrænere været på besøg på de respektive skoler for at undervise eleverne i sporten. - Jeg ser nogle børn, der undervejs er blevet dygtigere til at spille håndbold, og har fået en forståelse for, hvad det her spil handler om, og så ser jeg smil på læben og sved på panden, og det er faktisk det, jeg bliver allermest glad over, pointerer Torben Sørensen, der er koordinator ved Elitesport Aalborg. I processen bliver der skabt god kontakt mellem skoler og de lokale håndboldklubber, og ikke mindst til de elever, der møder sporten for første gang. - Der er nogle, der er kommet til mig og har sagt, at det har været fedt, og at de gerne vil begynde til håndbold. Og det, synes jeg jo bare, er mega fedt, siger Julie Jensen, der udover at være idrætslærer på Stolpedalsskole, også selv har en fortid som professionel håndboldspiller. I år er der flere deltagere på sportsskolerne end nogensinde før. Både på håndboldskolen i denne uge og på badmintonskolen i næste uge. Jo flere, der starter - jo flere talenter Formålet er at introducere børnene til forskellige idrætsgrene, og gerne i en ung alder. I denne uge er det håndbold, men senere på året er der badminton, gymnastik og ishockey på skoleskemaet. - Ishockeyklubberne ser faktisk gerne, at børnene begynder allerede i 0. eller 1.klasse. Det har de gode erfaringer med, forklarer Torben Sørensen. Idræt og bevægelse er en vigtig brik for folkesundheden og for børn og unges trivsel generelt. Det fremhæver Torben Sørensen, men der er naturligvis også et element af talentudvikling i projektet. - Hvis der ikke er nok, der begynder at spille håndbold eller ishockey, eller hvad det nu er, så står der heller ikke nogen, som bliver rigtig rigtig dygtige i den anden ende, siger han. Logikken er simpel. Jo flere sportsudøvere, jo flere talenter. For flere af børnene på Stolpedalsskolen, har forløbet været det første møde med håndbolden, men flere af dem lader til at være blevet ret vilde med sportsgrenen. - Om man taber eller vinder, så er man sammen som et hold, og det er meget fedt, siger Klara-Elise Bruun Lybæk. Også Theodor Grønning, der normalvis slår sine folder på fodboldbanen, har fundet takten med håndbolden. I de allersidste sekunder inden kampen bliver fløjtet af, fanger han bolden på fløjen og sætter den solidt i hjørnet af målet. -  Jeg fik en god aflevering, og så scorede jeg det sidste mål. Det føles rigtig godt, siger drengen med et smil, der strækker sig fra det ene øre til det andet. Allerede på mandag er der atter fuldt hus i Gigantium, når Elitesport Aalborg slår dørene op til to dage med badmintonskole for 1-3. klasser.

Referat:
Håbet er, at flere børn vil få øjnene op for forskellige sportsgrene.